**MINISTARSTVO POLJOPRIVREDE**

Na temelju članka 98. stavka 6., članka 99. stavka 7., članka 100. stavka 5., članka 101. stavka 5. Zakona o veterinarastvu („Narodne novine“, br. 82/13, 148/13, 115/18 i 52/21) ministrica poljoprivrede, donosi

PRAVILNIK

O REGISTRACIJI I ODOBRAVANJU OBJEKATA I SUBJEKATA U POSLOVANJU S NUSPROIZVODIMA ŽIVOTINJSKOG PODRIJETLA KOJI NISU ZA PREHRANU LJUDI

# Poglavlje I.

# UVODNE ODREDBE

## Predmet propisa

### Članak 1.

Ovim se Pravilnikom propisuje:

a) postupak registracije objekata i subjekata u poslovanju s nusproizvodima i/ili dobivenim proizvodima,

b) postupak odobravanja objekata u poslovanju s nusproizvodima i/ili dobivenim proizvodima

c) način vođenja upisnika registriranih objekata i subjekata u poslovanju s nusproizvodima i/ili dobivenim proizvodima

d) način vođenja upisnika odobrenih objekata u poslovanju s nusproizvodima i/ili dobivenim proizvodima

e) udaljena i teško dostupna područja

f) dozvoljena odstupanja na temelju Uredbe (EZ) br. 1069/2009 i Uredbe (EU) br. 142/2011

g) posebna pravila vezano za postupanje s nusproizvodima.

## Usklađivanje propisa s pravnim poretkom Europske unije

### Članak 2.

1. Ovim se Pravilnikom osigurava provedba sljedećih Uredbi Europske unije
2. Uredbe (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002, (Uredba o nusproizvodima životinjskog podrijetla), kako je posljednji put bila promijenjena Uredbom (EU) 2019/1009 Europskog parlamenta i Vijeća od 5. lipnja 2019. o utvrđivanju pravila o stavljanju gnojidbenih proizvoda EU-a na raspolaganje na tržištu te o izmjenama uredaba (EZ) br. 1069/2009 i (EZ) br. 1107/2009 i stavljanju izvan snage Uredbe (EZ) br. 2003/2003 (SL L 170, 25.6.2019) - u daljnjem tekstu: Uredba (EZ) br. 1069/2009.
3. Uredbe Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011.), kako je posljednji put izmijenjena Uredbom Komisije (EU) 2022/384 оd 4. ožujka 2022. o izmjeni Priloga XIV. Uredbi (EU) br. 142/2011 u pogledu prilagodbe popisa trećih zemalja, područja ili njihovih zona iz kojih je dopušten ulazak u Uniju nusproizvoda životinjskog podrijetla i od njih dobivenih proizvoda (SL L 78, 8.3.2022) - u daljnjem tekstu: Uredba (EU) br. 142/2011.

## Pojmovnik

### Članak 3.

1. Pojmovi u smislu ovog Pravilnika imaju jednako značenje kao pojmovi definirani u Uredbi (EZ) br. 1069/2009 i Uredbi (EU) br. 142/2011.
2. Uz pojmove iz stavka 1. ovog članka u smislu ovog Pravilnika, pojedini izrazi imaju sljedeće značenje:
3. aplikacija Nusproizvodi je računalni program Ministarstva poljoprivrede namijenjen praćenju prikupljanja, prijevoza, privremenog skladištenja i zaprimanja nusproizvoda i dobivenih proizvoda s ciljem utvrđivanja sljedivosti i praćenja sustava naplate i zbrinjavanja,
4. bivša hrana životinjskog podrijetla je materijal kategorije 3 iz članka 10. točke (f) Uredbe (EZ) br. 1069/2009,
5. bivša hrana za životinje životinjskog podrijetla je materijal kategorije 3 iz članka 10. točke (g) Uredbe (EZ) br. 1069/2009,
6. groblje kućnih ljubimaca je mjesto za zakapanje uginulih ili usmrćenih kućnih ljubimaca osim kopitara,
7. koncesionar je gospodarski subjekt s kojim je davatelj koncesije sklopio ugovor o koncesiji,
8. poljoprivredno gospodarstvo (u daljnjem tekstu PG) su sve proizvodne jedinice na kojima se obavlja poljoprivredna djelatnost i kojima upravlja poljoprivrednik, a koje se nalaze na području Republike Hrvatske,
9. lokalne maloprodajne trgovine su prodavaonice na lokalnom tržištu koje izravno prodaju krajnjem potrošaču nusproizvode i/ili dobivene proizvode kategorije 3,
10. lokalno tržište je područje unutar 60 km od mjesta nastanka/ proizvodnje nusproizvoda i/ili dobivenih proizvoda kategorije 3,
11. male količine nusproizvoda i/ili dobivenih proizvoda iznose 20 kg tjedno nusproizvoda kategorije 3 po objektu/mjestu nastanka/proizvodnje, odnosno najviše 1 tonu u kalendarskoj godini,
12. poljoprivredno zemljište su poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi i trstici,
13. prijevoznici nusproizvoda su subjekti u poslovanju s nusproizvodima i/ili dobivenim proizvodima koji obavljaju djelatnost komercijalnog prijevoza nusprizvoda,
14. tehničke specifikacije su tehničke specifikacije za formiranje popisa odobrenih ili registriranih objekata, postrojenja ili subjekata koji rukuju s nusproizvodima životinjskog podrijetla unutar Europske unije i u trećim zemljama, kako su objavljene na mrežnim stranicama Europske komisije,
15. trgovci nusproizvodima su subjekti koji nusproizvode i/ili dobivene proizvode nikada ne drže u objektima pod svojom odgovornošću, a stavljaju ih na tržište,
16. uljno-kemijski objekt za materijal kategorije 2 je objekt u kojem se prerađuju prerađene masti dobivene od kategorije 2 i uljno-kemijski objekt za materijal kategorije 3 je objekt u kojem se prerađuju prerađene masti dobivene od materijala kategorije 3,
17. nusproizvodi po izboru su određeni materijal nusproizvoda kategorije 3: proizvodi životinjskog podrijetla koji su u skladu s pravilima u pogledu njihove uporabe za prehranu ljudi ili koji su sirovine za proizvodnju proizvoda za prehranu ljudi, ali više nisu namijenjeni za prehranu ljudi,
18. posjednik životinje je svaka pravna ili fizička osoba koja je kao vlasnik, korisnik ili čuvar izravno odgovorna za zdravlje životinja,
19. ARKOD je nacionalni sustav za identifikaciju poljoprivrednih parcela i evidenciju uporabe poljoprivrednoga zemljišta u digitalno grafičkom obliku.

### *Upisnici i obrasci*

### Članak 4.

1. Ministarstvo nadležno za poljoprivredu, upravna organizacija nadležna za veterinarstvo (u daljnjem tekstu: Uprava), vodi u elektroničkom obliku:
2. Upisnik registriranih objekata i subjekata u poslovanju s nusproizvodima i/ili dobivenim proizvodima (u daljnjem tekstu: Upisnik registriranih objekata i subjekata)
3. Upisnik odobrenih objekata u poslovanju s nusproizvodima i/ili dobivenim proizvodima (u daljnjem tekstu: Upisnik odobrenih objekata).
4. Popis objekata i subjekata upisanih u upisnike iz stavka 1. ovoga članka javno je dostupan na mrežnim stranicama Uprave i objavljuje se u skladu s Poglavljem II. stavkom 3. Priloga XVI. Uredbe (EU) br. 142/2011.
5. U slučajevima iz članka 7. stavka 2. i članka 31. stavka 3. ovoga Pravilnika, subjekti mogu koristiti obrasce zahtjeva koji se objavljuju na mrežnim stranicama Uprave.

# Poglavlje II.

# REGISTRACIJA OBJEKATA I SUBJEKATA

## Odjeljak 1.

## Objekti i subjekti koji podliježu registraciji

### Članak 5.

Registraciji objekata i subjekata u poslovanju s nusproizvodima i/ili dobivenim proizvodima, sukladno članku 23. Uredbe (EZ) br.1069/2009 te u skladu s odredbama ovog Poglavlja, podliježu:

SEKCIJA V

1. Uljno-kemijski objekti

SEKCIJA IX

1. Objekti koji posluju s nusproizvodima i/ili dobivenim proizvodima izvan lanca hranidbe životinja iz uzgoja, kako slijedi:
2. krv, proizvodi od krvi
3. krv i proizvodi od krvi kopitara
4. koža i proizvodi od kože za štavljenje i drugu tehničku uporabu
5. lovački trofeji i trofeji u svrhu taksidermije te za druge pripravke
6. vuna, dlaka, svinjske čekinje, perje i paperje
7. nusproizvodi pčelarstva
8. kosti, proizvodi od kosti, rogovi, proizvodi od rogova, papci, proizvodi od papaka koji nisu za uporabu kao organsko gnojivo ili poboljšivači tla
9. mlijeko i proizvodi od mlijeka i dr. (mlijeko, proizvodi na bazi mlijeka, mlječni proizvodi, kolostrum i proizvodi na bazi kolostruma)
10. međuproizvodi
11. za uporabu u farmaceutske ili kozmetičke svrhe
12. Subjekti odobreni za uporabu metoda ograničenja u skladu s Poglavljem V. Priloga IX. Uredba (EU) br. 142/2011
13. drugo

SEKCIJA X

1. Korisnici nusproizvoda i/ili dobivenih proizvoda za posebne namjene radi uporabe u svrhu:
2. dijagnostike, obrazovanja i istraživanja
3. posebne hranidbe:

- životinja u zoološkim vrtovima (udaljnjem tekstu: ZOO) i cirkusu

- nekrofagnih ptica

- drugih divljih životinja

- krznaša

- gmazova i ptica grabljivica, osim životinja iz zoo i cirkusa

- pasa iz registriranih uzgajališta, lovačkih i službenih pasa;

- pasa i mačaka u skloništima za napuštene životinje

- ličinki i crva koji se koriste kao mamci za ribe

1. proizvodnje biodinamičkih pripravaka

SEKCIJA XI

1. Sabirni centri

SEKCIJA XIII

1. Prijevoznici nusproizvoda i/ili dobivenih proizvoda
2. Sakupljači nusproizvoda
3. Trgovci nusproizvoda i/ili dobivenih proizvoda
4. Subjekti koji upravljaju grobljem za kućne ljubimce
5. Drugi subjekti i objekti koji posluju s nusproizvodima i/ili dobivenim proizvodima, a nisu navedeni u točkama 1. do 8. ovoga članka ili u članku 30. ovoga Pravilnika.

## Iznimka od obaveze registracije

### Članak 6.

Registraciji u skladu s odredbama ovoga Pravilnika ne podliježu:

1. subjekti iz članka 20. stavka 4. točaka (a), (b), (c) i (e) Uredbe (EU) br. 142/2011.
2. subjekti koji isporučuju male količine nusproizvoda materijala kategorije 3 i/ili dobivenih proizvoda izravno na lokalno tržište ili u lokalne maloprodajne trgovine u skladu s člankom 20. stavkom 4. točakom (d) Uredbe (EU) br. 142/2011,
3. subjekti koje uklanjaju nusproizvode i/ili dobivene proizvode u skladu s odstupanjima iz članka 19. stavka 1. točaka (a), (b), (c), (e) i (f) Uredbe (EZ) br. 1069/2009 te u skladu s člancima 43. stavak 3., 44., 45., 46., 48. i 49. ovog Pravilnika,
4. subjekti koji sakupljaju i/ili prevoze nusproizvode i/ili dobivene proizvode, isključivo za potrebe vlastite registrirane ili odobrene djelatnosti poslovanja s nusproizvodima,
5. subjekti u poslovanju s hranom životinjskog podrijetla koji prevoze nusproizvode i/ili dobivene proizvode kategorije 3 za vlastite potrebe, osim u slučaju njihove dostave u objekt za preradu kategorije 3,
6. subjekti u poslovanju s hranom životinjskog podrijetla koji prevoze nusproizvode po izboru kategorije 3 u objekt za preradu kategorije 3,
7. subjekti u poslovanju s hranom za životinje koji su registrirani za djelatnosti prijevoza te prevoze nusproizvode i/ili dobivene proizvode koji su namijenjeni za hranidbu životinja,
8. subjekti koji sa PG na kojima se životinje drže ili uzgajaju, za vlastite potrebe, prevoze stajski gnoj i/ili sadržaj probavnog trakta u svrhu nanošenja na poljoprivredno zemljište.

## Postupak registracije objekata i subjekata u poslovanju s nusproizvodima

### Članak 7.

1. Subjekt u poslovanju s nusproizvodima i/ili dobivenim proizvodima, prije početka obavljanja djelatnosti iz članka 5. ovoga Pravilnika, podnosi Upravi zahtjev za registraciju objekata i/ili subjekata u poslovanju s nusproizvodima i/ili dobivenim proizvodima (u daljnjem tekstu: zahtjev za registraciju)
2. a) Zahtjev za registraciju sadrži najmanje sljedeće podatke:

1. ime/naziv i adresu/sjedište subjekta, osobni identifikacijski broj (OIB), kontakt podaci

2. adresa objekta, ukoliko je djelatnost vezana uz objekt

3. djelatnost/i iz članka 5. ovog Pravilnika koje namjerava obavljati

4. vrstu i kategoriju nusproizvoda i/ili dobivenih proizvoda u skladu s odredbama članaka 8., 9. i 10. Uredbe (EZ) br.1069/2009.

b) za djelatnosti iz članka 5. točaka 3., 4., 8. i 9. ovog Pravilnika, zahtjev za registraciju, osim podataka iz točke a) ovog stavka mora sadržavati sljedeće, kako je primjenjivo:

1. podatke o odobrenom ili registriranom subjektu/objektu/lokaciji te upisu u odgovarajući upisnik u skladu posebnim propisima
2. predviđenu namjenu korištenja i/ili uklanjanja nusproizvoda i/ili dobivenih proizvoda
3. predviđenu godišnju količinu korištenja i/ili uklanjanja nusproizvoda i/ili dobivenih proizvoda
4. podatke o mjestu ili lokaciji gdje će se djelatnost obavljati, uključujući broj ARKOD parcele ili broj katastarske čestice i katastarsku općinu ili GPS zemljopisne koordinate, kako je primjenjivo, kada djelatnost nije vezana uz objekt
5. dokaz o usklađenosti s prostornim planom jedinica lokalne samouprave, kada je primjenjivo
6. podatke o mjestu ili objektu podrijetla nusproizvoda i/ili dobivenih proizvoda
7. opis postupanja s nusproizvodima.
8. Zahtjev za registraciju podnosi pravna ili fizička osoba koja je upisana u sudski registar, obrtni registar, registar udruga, pravna osoba upisana u Upisnik poljoprivrednika ili fizička osoba upisana u Upisnik obiteljskih poljoprivrednih gospodarstava,
9. Na zahtjev Uprave subjekt je dužan, bez odgode, dostaviti dokaze o ispunjavanju uvjeta iz stavka 3. ovoga članka u obliku preslika ili ispisa elektroničke isprave.
10. Osim zahtjeva za registraciju, za djelatnosti iz članka 5. točaka 5. i 6. ovog Pravilnika odnosno za prijevoz i/ili sakupljanje lešina životinja te neprerađenog materijala kategorije 1 i 2, osim u slučaju prikupljanja nusproizvoda s javnih površina, potrebno je priložiti presliku podugovora zaključenog s koncesionarom.
11. U slučaju sakupljanja i prijevoza nusproizvoda sa područja koja podliježu koncesijama upisanim u Registar koncesija, potrebno je priložiti presliku Ugovora o koncesiji za to područje.

## Autorizacija

### Članak 8.

1. Po dostavi zahtjeva za registraciju, Uprava dostavlja nadležnom veterinarskom inspektoru Državnog inspektorata zahtjev za obavljanje pregleda na licu mjesta, radi utvrđivanja udovoljavanja propisanim uvjetima, u sljedećim slučajevima:
2. registracije objekta koji postupa s kožama i proizvodima od koža za štavljenje i drugu tehničku uporabu iz članka 5. točke 2. podtočke c) ovoga Pravilnika, u slučaju isporuke dijelova koža (obresci) za proizvodnju želatine za hranidbu životinja te organskih gnojiva ili poboljšivača tla
3. registracije sabirnog centra koji postupa s nusproizvodima kategorije 1 i/ili 2
4. registracije subjekta koji upravlja grobljem kućnih ljubimaca
5. Nadležni veterinarski inspektor utvrđuje propisane uvjete u objektima iz točaka a), b) i c) ovog članka te zapisnik o utvrđenom činjeničnom stanju dostavlja Upravi.
6. Uprava na temelju dostavljenog zapisnika postupa po zahtjevu subjekta.

## Evidencijski broj, rješenje, izvod i dozvola

### Članak 9.

1. Na temelju urednog zahtjeva za registraciju iz članaka 7. te zapisnika kojim je utvrđeno udovoljavanje propisanim uvjetima iz članka 8. ovog Pravilnika, kako je primjenjivo, Uprava dodjeljuje evidencijski broj i upisuje objekte i/ili subjekte u Upisnik registriranih objekata i subjekata, u odgovarajuću sekciju sukladno tehničkim specifikacijama.
2. U evidencijskom broju iz stavka 1. ovog članka sadržan je broj koji označava broj sekcije u koju je subjekt ili objekt upisan u skladu s tehničkim specifikacijama.
3. Uprava o upisu iz stavka 1. ovog članka izdaje rješenje i izvod.
4. Dozvolu za korištenje nusproizvoda i/ili dobivenih proizvoda za posebne namjene, Uprava izdaje rješenjem iz stavka 3. ovog članka, ovisno o svakom pojedinačnom slučaju.

## Promjena podataka o registriranom subjektu i objektu

### Članak 10.

1. Subjekt registriran za djelatnosti iz članka 5. ovog Pravilnika obavezan je Upravi podnijeti zahtjev za promjenu podataka u Upisniku registriranih objekata i subjekata u roku 30 dana od dana nastale promjene.
2. Zahtjev iz stavka 1. ovoga članka uz podatke navedene u članku 7. stavku 2. točki a) ovoga Pravilnika mora sadržavati i evidencijski broj te opis promjene.
3. Subjekt je dužan uz zahtjev iz stavka 2. ovoga članka, kada se promjena odnosi na: ime/naziv i adresa/sjedište subjekta, osobni identifikacijski broj (OIB), djelatnost/i koje se obavljaju u objektu, dostaviti i dokaz kojim se potvrđuje nastala promjena.
4. Na temelju urednog zahtjeva iz stavka 2. ovoga članka te preslika dokumenta iz stavka 3. ovoga članka ako je primjenjivo, Uprava unosi promjenu u Upisnik registriranih objekata i subjekata te izdaje rješenje o upisu promjene kao i izvod iz Upisnika registriranih objekata i subjekata sa upisanom promjenom.
5. Kada se radi o promjeni lokacije objekta potrebno je podnijeti zahtjev za registraciju objekta u skladu s člankom 7. ovog Pravilnika te zahtjev za brisanje objekta na prethodnoj adresi u skladu s člankom 11. ovog Pravilnika.
6. Kada se radi o promjeni subjekta, podnositelj zahtjeva za promjenu, dužan je dostaviti dokaz o preuzimanju poslovanja (ugovor o najmu/kupoprodaji i/ili izjavu/suglasnost prethodnog subjekta o ustupanju i/ili drugi relevantni dokument o preuzimanju poslovanja).

## Brisanje iz Upisnika registriranih objekata i subjekata i privremeni prestanak obavljanja registrirane djelatnosti

### Članak 11.

1. U slučaju prestanka obavljanja registrirane djelatnosti iz članka 5. ovog Pravilnika, subjekt je dužan u roku 30 dana Upravi podnijeti zahtjev za brisanje iz Upisnika registriranih objekata i subjekata.
2. Zahtjev iz stavka 1. ovoga članka sadrži najmanje sljedeće podatke:
3. ime/naziv i adresa/sjedište subjekta
4. adresa registriranog objekta/subjekta, odnosno lokacija obavljanja registrirane djelatnosti
5. evidencijski broj.
6. Na temelju urednog zahtjeva iz stavka 1. ovoga članka, Uprava briše objekt/djelatnost ili subjekt iz Upisnika registriranih objekata i subjekata i o tome donosi rješenje.
7. Veterinarski inspektor podnosi prijedlog za brisanje djelatnosti/objekta ili subjekta i svu dokumentaciju na temelju koje se predlaže brisanje u slučaju:

a) kada tijekom službene kontrole utvrdi da se više od godinu dana ne obavlja registrirana djelatnost poslovanja s nusproizvodima i/ili dobivenim proizvodima,

b) kada kontrolom izvršenja rješenja, utvrdi da nedostaci nisu otklonjeni.

1. U slučaju da registrirani subjekt odnosno subjekt koji posluje u objektu privremeno obustavlja obavljanje neke (jedna ili više) od registriranih djelatnosti, dužan je u roku od 15 dana o tome obavijestiti nadležnog veterinarskog inspektora te Upravu.

(6) Uprava po službenoj dužnosti donosi rješenje o brisanju djelatnosti/objekta ili subjekta iz Upisnika registriranih objekata i subjekata u slučajevima iz stavka 4. ovog članka.

## Rok obavljanja prve službene kontrole

### Članak 12.

1. Veterinarski inspektor obavlja prvu službenu kontrolu objekata i subjekata registriranih u skladu s člankom 5. ovoga Pravilnika najkasnije u roku od godine dana od dana izdavanja rješenja o upisu u Upisnik registriranih objekata i subjekata.
2. Iznimno od stavka 1. ovoga članka, u registriranim objektima koji podliježu autorizaciji u skladu s člankom 8. ovog Pravilnika, prva službena kontrola može se obaviti u roku od dvije godine od dana izdavanja rješenja.

## Odjeljak 2.

## OBVEZE REGISTRIRANIH SUBJEKATA U POSLOVANJU S NUSPROIZVODIMA

## Registrirani objekti i subjekti

### Članak 13.

1. Registrirani subjekti odnosno subjekti koji posluju u registriranim objektima iz članka 5. ovog Pravilnika, dužni su osigurati propisane uvjete iz Poglavlja IV. Priloga IX. Uredbe (EU) br. 142/2011.
2. Subjekti koji posluju u registriranim objektima, osim subjekata iz članka 5. točaka 5., 6. i 7. ovog Pravilnika, dužni su putem računalne aplikacije Nusproizvodi potvrđivati zaprimljene pošiljke nusproizvoda i/ili dobivenih proizvoda.

## Subjekti koji prevoze i sakupljaju nusproizvode

### Članak 14.

1. Prijevoznici i sakupljači nusproizvoda i/ili dobivenih proizvoda u komercijalne svrhe te subjekti u poslovanju s hranom životinjskog podrijetla koji prevoze nusproizvode i/ili dobivene proizvode kategorije 3 u objekt za preradu kategorije 3, podliježu registraciji u skladu s člankom 5. točkama 5. i 6. ovog Pravilnika.
2. Subjekti iz stavka 1. ovog članka te subjekti koji za vlastite potrebe prevoze i sakupljaju nusproizvode i/ili dobivene proizvode, a koji imaju:
* registrirane djelatnosti u skladu sa člankom 5. točkama 1. do 4. te točkama 8. i 9. ovog Pravilnika,
* odobrene djelatnosti u skladu s člankom 30. ovoga Pravilnika,
* registrirane ili odobrene djelatnosti u skladu s propisima o hrani,

dužni su:

a) osigurati ispunjavanje zahtjeva u vezi sa sakupljanjem, prijevozom i identifikacijom nusproizvoda i/ili dobivenih proizvoda koji su propisani ovim člankom, člankom 15. i 16. ovog Pravilnika, člancima 21., 22. i 28. Uredbe (EZ) br. 1069/2009 i člankom 17. stavkom 1. točkom a) te Poglavljem I. i II. Priloga VIII. Uredba (EU) br. 142/2011.

b) u računalnu aplikaciju Nusproizvodiupisivati i ažurirati podatke o vozilima kojima obavljaju prijevoz nusproizvoda,

c) putem računalne aplikacije Nusproizvodi izdavati komercijalni dokument na mjestu otpreme nusproizvoda i/ili dobivenih proizvoda, prilikom njihovog prijevoza na području Republike Hrvatske.

## Označavanje vozila i spremnika

### Članak 15.

1. Subjekti iz članka 14. stavka 1. i stavka 2. ovog Pravilnika, moraju osigurati da su pošiljke tijekom prijevoza označene na sljedeći način:
2. jasno je istaknuta kategorija nusproizvoda ili/i dobivenih proizvoda, na način:

- za materijal Kategorije 1 pozadina na oznaci mora biti crne boje, a broj i slova bijele boje,

 - za materijal Kategorije 2 (isključujući stajski gnoj i sadržaj probavnog trakta) pozadina na oznaci mora biti žute boje, a broj i slova crne boje,

 - za materijal Kategorije 3 pozadina na oznaci mora biti zelene boje s visokim sadržaje plave boje kako bi se osiguralo da se jasno razlikuje od drugih boja, a broj i slova bijele boje,

1. na vozilu, spremniku ili ambalaži, kako je primjenjivo, jasno i čitljivo navedene riječi propisane točkama (i) do (xxi) podstavka (b) stavka 2., Poglavlja II., Priloga VIII. Uredbe (EU) br. 142/2011.
2. Subjekti iz članka 14. stavka 1. ovog Pravilnika moraju osigurati da je na vozilu ili spremniku kojim se prevoze nusproizvodi vidljivo istaknut dodijeljen evidencijski broj iz članka 9. ovog Pravilnika.

## Sprječavanje križne kontaminacije

### Članak 16.

1. Dozvoljen je prijevoz u vozilu, odnosno spremniku, nusproizvoda ili dobivenih proizvoda isključivo materijala one kategorije za koju je namijenjeno i prikladno označeno u skladu sa člankom 15. ovog Pravilnika, osim u slučajevima iz stavka 3. ovog članka.
2. Dozvoljen je prijevoz istim spremnikom različitih kategorija nusproizvoda ili dobivenih proizvoda materijala kategorije 1, 2 i 3 ukoliko je spremnik odvojen nepropusnom pregradom između prostora za svaku kategoriju te je u svrhu spriječavanja križne kontaminacije osigurana procedura za utovar i istovar,
3. U svrhu sprječavanja križne kontaminacije, subjekti iz članka 14. ovog Pravilnika, obavezni su osigurati učinkovit sustav samokontrola koje se odnose na procedure čišćenja i dezinfekcije vozila ili spremnika, a posebno u slučajevima:
4. prijevoza istim vozilom ili spremnikom različitih kategorija nusproizvoda i/ili dobivenih proizvoda materijala kategorije 2 i/ili kategorije 3,
5. prijevoza istim vozilom ili spremnikom proizvoda namijenjenih za prehranu ljudi i bivše hrane.

## Trgovci nusproizvodima

### Članak 17.

1. Trgovci nusproizvodima i/ili dobivenim proizvodima podliježu registraciji u skladu s člankom 5. točkom 7. ovog Pravilnika u svim slučajevima trgovanja s nusproizvodima za vlastite potrebe ili u ime treće strane te u slučaju kada djelatnost trgovanja provode u Europskoj uniji i/ili izvozom u treće zemlje i/ili uvozom iz trećih zemalja.
2. Dozvoljena je trgovina nusproizvodima i/ili dobivenim proizvodima materijala kategorije 3 te materijalom kategorije 1 i 2 koji nije predmet koncesije u skladu s odredbama Zakona o veterinarstvu.
3. Trgovci nusproizvodima moraju voditi evidencije sukladno članku 22. Uredbe (EZ) br. 1069/2009 i Odjeljku 1. Poglavlja IV. Priloga VIII. Uredbe (EU) br. 142/2011.

## Registrirani objekti u poslovanju s kožama koji isporučuju dijelove koža za proizvodnju želatine za hranidbu životinja te organskih gnojiva ili poboljšivača tla

### Članak 18.

1. Subjekt u poslovanju s nusproizvodima koji postupa s kožama, uključujući kože obrađene vapnom, može isporučivati obreske i komade koža za proizvodnju želatine za hranidbu životinja, organskih gnojiva ili poboljšivača tla, iz objekta registriranog u skladu s člankom 5. točkom 2. podtočkom c) ovoga Pravilnika, nakon ishođene autorizacije u skladu s člankom 8. ovog Pravilnika.
2. Subjekt iz stavka 1. ovog članka mora udovoljavati uvjetima propisanim Poglavljem V. točkom A Priloga XIII. Uredbe (EU) br. 142/2011.

## Sabirni centri

### Članak 19.

1. Sabirni centar mora:
2. biti registriran sukladno članku 5. točki 4. ovog Pravilnika,
3. ispunjavati zahtjeve iz Odjeljka 1. Poglavlja II. Priloga VI. Uredbe (EU) br. 142/2011,
4. u slučaju materijala kategorije 1 i 2, osigurati prikupljanje cjelovitih lešina životinja koje nisu ubijene i nisu uginule kao posljedica prisutnosti ili sumnje na prisutnost bolesti koje se mogu prenijeti na ljude i životinje,
5. dokazati da način obrade nusproizvoda osigurava sprječavanje rizika vezanih uz zdravlje ljudi i životinja ili onečišćenje okoliša, ukoliko u skladu sa stavkom 4. podstavkom (c), predlaže drugačiji način obrade nusproizvoda od onih koji su propisani podstavkom (a) i podstavkom (b) Odjeljka 1. Poglavlja II. Priloga VI. Uredbe (EU) br. 142/2011,
6. vezano uz specificirani rizični materijal (u daljnjem tekstu: SRM), ispuniti zahtjeve propisane točkom 3. i 4. Priloga V. Uredbe (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija,
7. voditi evidenciju o upotrijebljenim količinama i podrijetlu nusproizvoda, krajnjim korisnicima kojima su nusproizvodi namijenjeni i datumu otpreme,
8. zbrinjavati neiskorištene nusproizvode u skladu s člancima 12., 13. i 14. Uredbe (EZ) br. 1069/2009.
9. Za postupanje s nusproizvodima materijala kategotrije 1 i 2, subjekt koji posluje u sabirnom centru, podliježe autorizaciji u skladu s člankom 8. ovog Pravilnika.

## Odjeljak 3.

## UPORABA NUSPROIZVODA I DOBIVENIH PROIZVODA ZA POSEBNE NAMJENE

## Obveze registriranih korisnka nusproizvoda i/ili dobivenih proizvoda

### Članak 20.

Uprava izdaje dozvolu za uporabu nusproizvoda i/ili dobivenih proizvoda sukladno članku 16. točkama (b), (c), i (f) te člancima 17. i 18. Uredbe (EZ) br. 1069/2009, subjektu u poslovanju s nusproizvodima i/ili dobivenim proizvodima koji je dužan:

1. biti registriran sukladno članku 5. točkama 3., 7. i 9., ovoga Pravilnika, ako je primjenjivo,
2. osigurati ispunjavanje općih uvjeta iz članaka 21., 22. i 28. Uredbe (EZ) br. 1069/2009,
3. osigurati ispunjavanje posebnih uvjeta iz članaka 20. do 29. ovoga Pravilnika, ovisno o namjeni korištenja nusproizvoda i/ili dobivenih proizvoda,
4. osigurati zbrinjavanje neiskorištenih nusproizvoda u skladu s člancima 12., 13. i 14. Uredbe (EZ) br.1069/2009, kako je primjenjivo.

## Uvjeti pri uporabi nusproizvoda u svrhu istraživanja, obrazovanja i dijagnostike, te za prijevoz, uporabu i uklanjanje trgovačkih uzoraka i izložbenih predmeta

### Članak 21.

Registrirani korisnik nusproizvoda i/ili dobivenih proizvoda materijala kategorije 1, 2 i 3 u svrhu istraživanja, obrazovanja i dijagnostike, te za prijevoz, uporabu i uklanjanje trgovačkih uzoraka i izložbenih predmeta, dužan je osigurati ispunjavanje uvjeta iz članka 11. i Odjeljka 1. Poglavlja I. Priloga VI. Uredbe (EU) br. 142/2011, odnosno za trgovačke uzorke i izložbene predmete mora ispuniti uvjete iz članka 12. i Odjeljka 2. Poglavlja I. Priloga VI. Uredbe (EU) br. 142/2011.

## Uvjeti pri uporabi materijala kategorije 2 i 3 za hranidbu životinja u ZOO, cirkuskih životinja, krznaša, pasa iz registriranih uzgajališta, lovačkih i službenih pasa, pasa i mačaka u skloništima za životinje, ličinki i crva za ribičke mamce

### Članak 22.

Registrirani korisnik nusproizvoda i/ili dobivenih proizvoda koji je odgovoran za hranidbu nusproizvodima materijala kategorije 2 i 3 sljedećih životinja: životinja u ZOO, cirkuskih životinja, krznaša, pasa iz registriranih uzgajališta, lovačkih i službenih pasa, pasa i mačaka u skloništima za životinje, ličinki i crva za ribičke mamce, dužan je:

1. osigurati da materijal kategorije 2 potječe od cjelovitih lešina životinja koje nisu ubijene i nisu uginule kao posljedica prisutnosti ili sumnje na prisutnost bolesti koje se mogu prenijeti na ljude i životinje,
2. osigurati uvjete u skladu s člankom 13. te Odjeljkom 1. Poglavlja II. Priloga VI. Uredbe (EU) br. 142/2011,
3. prilikom podnošenja zahtjeva za registraciju i izdavanje dozvole za korištenje nusproizvoda, dostaviti podatke o načinu i mjestu obrade nusproizvoda,
4. dokazati da način obrade nusproizvoda osigurava sprječavanje rizika vezanih uz zdravlje ljudi i životinja ili onečišćenje okoliša, ukoliko u skladu sa stavkom 4. podstavkom (c) predlaže drugačiji način obrade nusproizvoda od onih koji su propisani podstavkom (a) ili podstavkom (b) Odjeljka 1. Poglavlja II. Priloga VI. Uredbe (EU) br. 142/2011,
5. voditi evidenciju o upotrijebljenim količinama i podrijetlu nusproizvoda, životinjama kojima je hrana namijenjena i datumu uporabe.

## Uvjeti pri uporabi materijala kategorije 3 za hranidbu gmazova i ptica grabljivica uzgojenih u zatočeništvu

### Članak 23.

Registrirani korisnik nusproizvoda koji je odgovoran za hranidbu gmazova i ptica grabljivica uzgojenih u zatočeništvu, osim životinja iz zooloških vrtova i cirkusa, kod uporabe nusproizvoda materijala kategorije 3 iz članka 10. točaka (a) do (m) Uredbe (EZ) br. 1069/2009, dužan je voditi evidencije o količinama i podrijetlu nusproizvoda korištenih za hranidbu, životinjama kojima je hrana namijenjena i datumu uporabe.

## Uvjeti za stavljanje na tržište određenih nusproizvoda materijala kategorije 3 za hranidbu gmazova i ptica grabljivica uzgojenih u zatočeništvu

### Članak 24.

1. Dozvoljeno je stavljanje na tržište nusproizvoda materijala kategorije 3 iz članka 10. točke (k) podtočke (iii) i točke (m) Uredbe (EZ) br.1069/2009 za hranidbu gmazova i ptica grabljivica uzgojenih u zatočeništvu samo u slučaju udovoljavanja mikrobiološkom standardu:

*Salmonella*: odsutnost u 25 g: n = 5, c = 0, m = 0, M = 0,

gdje je:

n = broj uzoraka koje treba pretražiti;

m = granična vrijednost broja bakterija; rezultat se smatra zadovoljavajućim ako broj bakterija u svim uzorcima ne prelazi vrijednost m;

M = najveća vrijednost broja bakterija; rezultat se smatra nezadovoljavajućim ako je broj bakterija u jednome ili više uzoraka jednak vrijednosti M ili viši; i

c = broj uzoraka u kojima broj bakterija može biti između m i M; uzorak se i dalje smatra prihvatljivim ako je broj bakterija u drugim uzorcima jednak vrijednosti m ili manji.

1. Registrirani subjekt koji stavlja na tržište nusproizvode iz stavka 1. ovog članka mora voditi evidencije o provedenim analizama na *Salmonellu* te o datumu otpreme, količini i primateljima nusproizvoda,
2. Subjekt koji stavlja na tržište nusproizvode iz stavka 1. ovog članka, a ima sjedište u drugoj državi članici Europske unije, mora prije stavljanja u promet predmetnih nusproizvoda za potrebe hranidbe životinja iz stavka 1. ovoga članka, ishoditi registraciju prema članku 5. točki 7. ovog Pravilnika te dozvolu Uprave.

## Uvjeti pri uporabi materijala kategorije 1 za hranidbu životinja u ZOO

### Članak 25.

Registrirani korisnik nusproizvoda odgovoran za hranidbu životinja u ZOO materijalom kategorije 1 koji uključuje:

 - čitava tijela ili dijelove tijela životinja koji sadrže SRM

 - materijal dobiven od životinja iz ZOO

dužan je:

1. ispuniti uvjete propisane člankom 14. stavkom 2. te odjeljkom 1. i odjeljkom 4. poglavlja II. Priloga VI. Uredbe (EU) br. 142/2011,
2. prilikom podnošenja zahtjeva za registraciju i izdavanje dozvole za korištenje nusproizvoda, dostaviti podataka o:

- načinu postupanja s nusproizvodima kojim se osigurava njihovo skladištenje i hranidba životinja u ZOO, u zatvorenom i ograđenom prostoru te da predmetni nusproizvodi nisu dostupni drugim životinjama osim onih navedenih u dozvoli,

- sustavu kojim se osigurava da su preživači koji se koriste za hranidbu uključeni u sustav praćenja transmisivnih spongiformnih encefalopatija (u daljnjem tekstu: TSE) u skladu s propisom kojim se uređuje sprječavanje, suzbijanje i iskorjenjivanje TSE-a,

1. voditi evidenciju o upotrijebljenim količinama i podrijetlu nusproizvoda, životinjama kojima je hrana namijenjena i datumu uporabe.

## Uvjeti pri uporabi nusproizvoda za hranidbu smeđeg medvjeda

### Članak 26.

1. Registrirani korisnik nusproizvoda i/ili dobivenih proizvoda odgovoran za hranidbu smeđeg medvjeda je lovoovlaštenik u skladu s propisima koji uređuju gospodarenje lovištem i divljači.
2. Prilikom korištenja nusproizvoda za hranidbu smeđeg medvjeda korisnik iz stavka 1. ovoga članka dužan je osigurati:
3. da se u slučaju kategorije 3 ne radi o materijalu navedenom u točkama (n), (o) i (p) članka 10. Uredbe (EZ) br. 1069/2009
4. da materijal kategorije 2 potječe od cjelovitih lešina, životinja koje nisu ubijene i nisu uginule kao posljedica prisutnosti ili sumnje na prisutnost bolesti koje se mogu prenijeti na ljude i životinje
5. uvjete propisane Odjeljkom 1. i 2. Poglavlja II. Priloga VI. Uredbe (EU) br. 142/2011
6. da se hranidba smeđeg medvjeda odvija isključivo na lokacijama koje su prijavljene kao hranilišta u skladu s godišnjim Akcijskim planom gospodarenja smeđim medvjedom
7. da prijevoz nusproizvoda od mjesta porijekla do mjesta uporabe udovoljava propisanim uvjetima. Dozvoljen je samo izravan prijevoz od mjesta nastanka do mjesta uporabe. Ukoliko se nusproizvodi prije uporabe privremeno skladište, takvo je skladištenje moguće samo u objektu koji je registriran kao sabirni centar iz članka 5. točke 4. ovoga Pravilnika ili u odobrenom objekta za privremeno skladištenje nusproizvoda iz članka 30., sekcije I, točke 2. ovoga Pravilnika.
8. vođenje evidencija o podrijetlu nusproizvoda, upotrijebljenim količinama i datumu uporabe.

## Uvjeti pri uporabi nusproizvoda za hranidbu ugroženih ili zaštićenih vrsta ptica lešinara koje žive u svojem prirodnom staništu

### Članak 27.

Registrirani korisnik nusproizvoda odgovoran za hranidbu ugroženih ili zaštićenih vrsta ptica lešinara koje žive u svojem prirodnom staništu, nusproizvodima kategorije 1 odnosno čitavim trupovima ili dijelovima trupa životinja koje sadrže SRM te materijalom kategorije 2 ili 3, mora:

1. prilikom podnošenja zahtjeva za registraciju dostaviti dokumentaciju o hranilištu,
2. osigurati ispunjavanje uvjeta propisanih člankom 14. i odjeljkom 2. poglavlja II. Priloga VI. Uredbe (EU) br. 142/2011,
3. voditi evidencije o količinama i podrijetlu nusproizvoda korištenih za hranidbu te mjestu i datumu uporabe.

## Uvjeti uporabe nusproizvoda za biodinamičke pripravke

### Članak 28.

Registrirani korisnik nusproizvoda odgovoran za uporabu nusproizvoda materijala kategorije 2 i 3 za pripremu i nanošenje na poljoprivredno zemljište biodinamičkih pripravaka dužan je voditi evidencije o količinama i podrijetlu nusproizvoda korištenih za pripremu biodinamičkih pripravaka te lokaciji mjesta uporabe.

## Uvjeti za stavljanje na tržište nusproizvode kategorije 3 iz objekata u poslovanju s hranom životinjskog podrijetla za hranidbu kućnih ljubimaca

### Članak 29.

Subjekt u poslovanju s hranom koji želi stavljati na tržište nusproizvode kategorije 3 iz objekta u poslovanju s hranom životinjskog podrijetla, za hranidbu kućnih ljubimaca dužan je:

1. biti registriran u skladu s člankom 5. stavkom 9. ovog Pravilnika,
2. stavljati na tržište isključivo nusproizvoda materijala kategorije 3 koji su dozvoljeni za proizvodnju sirove hrane za kućne ljubimce u skladu s točkom 1. i točkom 6. Poglavlja II. Priloga XIII. Uredbe (EU) br. 142/2011
3. osigurati dopunu sustava samokontrola u objektu odobrenom/registriranom za djelatnosti klanja i/ili rasijecanja radi sigurnog i odvojenog skladištenja, osiguranja sljedivosti te pravilnog označavanja nusproizvoda namijenjenih hranidbi kućnih ljubimaca,
4. postupati u skladu s člankom 14. stavkom 2. točkama (a), (b) i (c) ovog Pravilnika, vezano za prijevoz i identifikaciju nusproizvoda te korištenje aplikacije Nusproizvodi, odnosno prilikom otpreme materijala kategorije 3 iz točke 2. ovog članka, izdati komercijalni dokument u skladu člankom 51. ovoga Pravilnika, kako je primjenjivo,
5. prodavati nusproizvode iz točke 2. ovog članka, fizičkim osobama kao krajnjim primateljima, u maksimalnoj količini do 10 kilograma, uz dokumentaciju u skladu s propisima koji uređuju područje trgovine.

# Poglavlje III.

## ODOBRAVANJE OBJEKATA

## Objekti koji podliježu odobravanju

### Članak 30.

Odobravanje u skladu s odredbama ovoga Pravilnika je obavezno za objekte koji obavljaju sljedeće djelatnosti za koje su zahtjevi propisani Uredbom komisije (EU) br. 142/2011:

SEKCIJA I

1. međudjelatnosti (sabirališta) - sukladno članku 24. stavku 1. točki (h) Uredbe (EZ) br. 1069/2009:
	1. Sortiranje
	2. Rasijecanje
	3. Rashlađivanje
	4. Smrzavanje
	5. Soljenje
	6. Konzerviranje drugim postupcima
	7. Uklanjanje kože ili uklanjanje SRM-a
	8. Radnje koje uključuju postupanje s nusproizvodima, a koje se obavljaju u skladu s obvezama utvrđenim zakonodavstvom Europske unije iz područja veterinarstva
	9. Higijenizacija/pasterizacija nusproizvoda namijenjenih za pretvorbu u bioplin/kompost
	10. Prosijavanje
2. Privremeno skladištenje nusproizvoda - sukladno članku 24. stavku 1. točki (i) Uredbe (EZ) br. 1069/2009

SEKCIJA II - sukladno članku 24. stavku 1. točki (j) Uredbe (EZ) br. 1069/2009

1. skladištenje dobivenih proizvoda

SEKCIJA III - sukladno članku 24. stavku 1. točkama (b), (c) i (d) Uredbe (EZ) br. 1069/2009

1. spaljivanje
2. suspaljivanje
3. izgaranje nusproizvoda

SEKCIJA IV - sukladno članku 24. stavku 1. točki (a) Uredbe (EZ) br. 1069/2009

1. prerada nusproizvoda standardnim metodama prerade
2. kategorije 1
3. kategorije 2
4. kategorije 3
5. prerada nusproizvoda alternativnim metodama prerade

SEKCIJA VI - sukladno članku 24. stavku 1. točki (g) Uredbe (EZ) br. 1069/2009

1. pretvorba nusproizvoda u bioplin

SEKCIJA VII - sukladno članku 24. stavku 1. točki (g) Uredbe (EZ) br. 1069/2009

1. kompostiranje nusproizvoda

SEKCIJA VIII - sukladno članku 24. stavku 1. točki (e) Uredbe (EZ) br. 1069/2009

1. proizvodnja hrane za kućne ljubimce

SEKCIJA XII - sukladno članku 24. stavku 1. točki (f) Uredbe (EZ) br. 1069/2009

1. proizvodnja organskih gnojiva ili poboljšivača tla

## Podnošenje dokumentacije za odobravanje

### Članak 31.

1. Subjekt je obavezan prije početka obavljanja djelatnosti iz članka 30. ovoga Pravilnika, Upravi podnijeti:
2. zahtjev za odobravanje objekta (u daljnjem tekstu: zahtjev za odobravanje)
3. tlocrt objekta s ucrtanom opremom i tehnološkim putovima proizvodnje, tako da raspored prostorija i opreme bude jasno vidljiv te odgovara stvarnom stanju
4. Zahtjev za odobravanje može podnijeti svaka pravna ili fizička osoba koja je upisana u sudski registar, obrtni registar, registar udruga, pravna osoba upisana u Upisnik poljoprivrednika ili fizička osoba upisana u Upisnik obiteljskih poljoprivrednih gospodarstava.
5. Zahtjev za odobravanje sadrži najmanje sljedeće podatke:

a) ime/naziv i adresa/sjedište subjekta, osobni identifikacijski broj (OIB), kontakt podaci;

b) adresa objekta

c) djelatnost/i iz članka 30. ovoga Pravilnika

d) kategorija nusproizvoda i/ili dobivenih proizvoda.

e) metodu prerade za djelatnost iz članka 30. točke 7. i 8. ovoga Pravilnika

1. Subjekt mora osigurati da tlocrt objekta iz stavka 1. točke b) ovoga članka i dokumentacija o sustavu samokontrola, budu na raspolaganju u objektu prilikom svake službene kontrole.
2. Prilikom odobravanja objekata iz članka 30. točaka 1. i 2. ovog Pravilnika odnosno pri odobravanju objekata koji će obavljati međudjelatnosti i/ili skladištenje nusproizvoda materijala kategorije 1 i/ili 2 koji podliježu koncesiji kako je propisano Zakonom o veterinarstvu, subjekt je dužan osim dokumentacije iz stavka 1. ovog članka Upravi dostaviti presliku ugovora s koncesionarom.
3. U slučaju sakupljanja nusproizvoda sa područja koja podliježu koncesijama upisanim u Registar koncesija, potrebno je priložiti presliku Ugovora o koncesiji za to područje.
4. Prilikom odobravanja objekta za proizvodnju organskih gnojiva i poboljšivača tla iz članka 30. točke 11. ovog Pravilnika, subjekt je dužan osim dokumentacije iz stavka 1. ovog članka, Upravi dostaviti podatak o *komponenti za miješanje* koja mora ispunjavati uvjete iz stavka 3. točke (b) Odjeljka 1. Poglavlja II Priloga XI. Uredbe (EU) br. 142/2011, u slučajevima kada se kao organsko gnojivo ili poboljšivač tla ili za uporabu u njima upotrebljava mesno-koštano brašno proizvedeno od materijala kategorije 2 te prerađene životinjske bjelančevine proizvedene od materijala kategorije 3.

## Postupak odobravanja

### Članak 32.

1. Nakon zaprimanja urednog zahtjeva iz članka 31. ovog Pravilnika, čelnik Uprave imenuje rješenjem stručno povjerenstvo koje obavlja pregled objekta na licu mjesta. Stručno povjerenstvo sastoji se od najmanje tri člana, djelatnika Uprave i veterinarskih inspektora Državnog inspektorata, od kojih najmanje jedan član povjerenstva mora biti mjesno nadležni veterinarski inspektor. Pri obavljanju pregleda objekta moraju biti prisutna najmanje dva člana povjerenstva.
2. Stručno povjerenstvo iz stavka 1. ovog članka obavlja prvi pregled objekta na licu mjesta i na temelju obavljenog pregleda sastavlja zapisnik te ako objekt udovoljava svim zahtjevima u pogledu infrastrukture i opreme te ima pripremljenu dokumentaciju za provedbu sustava samokontrola temeljenih na načelima HACCP sustava, donosi prijedlog za uvjetno odobrenje objekta, a ako objekt ne udovoljava jednom od zahtjeva iz ovoga stavka, povjerenstvo u zapisniku donosi prijedlog za odbacivanje zahtjeva.
3. Uprava, na temelju zapisnika i prijedloga iz točke 2. ovog članka, donosi rješenje o uvjetnom odobrenju ili donosi rješenje o obustavljanju postupka odobravanja objekta. Uvjetno odobrenje se daje na rok od tri mjeseca, objektu se dodjeljuje odobreni broj te se upisuje u Upisnik odobrenih objekata. Uz rješenje o uvjetnom odobrenju, subjektu se dostavlja i izvod iz Upisnika odobrenih objekata.
4. Prije isteka roka na koje je izdano uvjetno odobrenje, stručno povjerenstvo obavlja ponovni pregled objekta na licu mjesta, za vrijeme obavljanja odobrene djelatnosti, uz kontrolu provedbe sustava samokontrola temeljenih na načelima HACCP sustava te sastavlja zapisnik sa prijedlogom za donošenje rješenja o odobrenju objekta.
5. Uprava donosi rješenje o odobrenju objekta na temelju zapisnika stručnog povjerenstva ukoliko objekt udovoljava svim propisanim uvjetima.
6. Ako stručno povjerenstvo tijekom ponovnog pregleda, utvrdi da objekt udovoljava propisanim uvjetima ali da sustav samokontrola temeljenih na načelima HACCP sustava ne udovoljava u potpunosti propisanim uvjetima, Uprava na prijedlog stručnog povjerenstva i zapisnika o nalazu na licu mjesta, donosi rješenje kojim se produžuje uvjetno odobrenje za rad na najviše još tri mjeseca.
7. Ukoliko objekt pri ponovnom pregledu ne udovoljava svim propisanim zahtjevima, osim u slučaju iz stavka 6. ovoga članka, Uprava ga na temelju zapisnika stručnog povjerenstva koji sadrži prijedlog za brisanje, rješenjem briše iz Upisnika odobrenih objekata.
8. Odredbe ovoga članka na odgovarajući se način primjenjuju i u slučaju dopune ili promjene djelatnosti u odobrenom objektu te rekonstrukcije objekta.
9. Iznimno od postupka odobravanja iz ovog članka, stručno povjerenstvo može predložiti izdavanje rješenja o odobrenju nakon samo jednog pregleda, za objekt koji udovoljava svim propisanim uvjetima uključujući pripremljen sustav samokontrola temeljenih na načelima HACCP sustava, u sljedećim slučajevima:
10. odobravanje objekta iz članka 30. točke 1. ili točke 2. ovog Pravilnika, u slučaju kada se radi o sakupljanju i privremenom skladištenju nusproizvoda prikupljenih s javnih površina,
11. dopune ili promjene djelatnosti u odobrenom objektu uključujući uvođenje nove sirovine kod već odobrenog objekta te rekonstrukcija objekta koji posluje s nusproizvodima kategorije 3, iz članka 30. točaka 1., 2. i 3. ovog Pravilnika,
12. promjena metode prerade u odobrenom objektu iz članka 30. točke 7. ovog Pravilnika.

## Odobreni broj

### Članak 33.

1. U odobrenom broju iz članka 32. stavka 3. ovog Pravilnika sadržan je broj koji označava broj sekcije u koju je objekt upisan u skladu s tehničkim specifikacijama.

## Pregled objekta

### Članak 34.

1. Pregled objekta iz članka 30. ovoga Pravilnika u postupku odobravanja obuhvaća:
2. utvrđivanje ispunjavanja zahtjeva glede infrastrukture i opreme u objektu
3. pregled plana sustava samokontrola, vezano uz tehnološke postupke koji će se obavljati u objektu.
4. Za utvrđivanje usklađenosti sustava samokontrola subjekt koji posluje u objektu iz članka 30. ovog Pravilnika mora predočiti dokumentaciju, koja sadrži barem:
5. plan čišćenja i dezinfekcije objekta i održavanja osobne higijene
6. plan kontrole štetočina
7. plan edukacije djelatnika
8. plan utvrđivanja ispunjavanja mikrobioloških i drugih propisanih kriterija, kako je primjenjivo
9. plan umjeravanja mjerne opreme
10. plan postupaka samokontrole razvijen u skladu s načelima sustava HACCP-a, za objekte iz članka 30. točaka 7., 8., 9., 10. i 11. ovog Pravilnika te ukoliko se u istom objektu rukuje ili skladišti više od jedne kategorije nusproizvoda i/ili dobivenih proizvoda
11. plan utvrđivanja i provođenja sljedivosti nusproizvoda i/ili dobivenih proizvoda
12. plan rukovanja s neiskorištenim nusproizvodima.
13. Planovi iz stavka 2. ovoga članka moraju sadržavati opis rada i postupaka, učestalost provođenja i korektivne mjere u slučaju utvrđenih nesukladnosti tijekom obavljanja odobrene djelatnosti.

## Posebni dokazi

### Članak 35.

Prilikom ponovnog pregleda objekta u postupku odobravanja iz članka 32. stavka 4. ovoga Pravilnika, subjekt koji obavlja djelatnosti iz članka 30. točaka 7., 9., 10., 11. i 12. ovog Pravilnika, kako je primjenjivo, dužan je stručnom povjerenstvu na licu mjesta osigurati uvid u:

1. dokaze kojima potvrđuje da su ispunjeni uvjeti s obzirom na korištenje Metode prerade 7 u skladu s točkom G Poglavlja III. Priloga VI. Uredbe (EU) br. 142/2011 kod odobravanja objekta za preradu nusproizvoda iz članka 30. točke 7. podtočke (c) ovog Pravilnika,
2. dokaze s obzirom na uporabu neke druge metode prerade kojima potvrđuje da je osigurana sukladnost proizvoda od krvi s mikrobiološkim standardima za dobivene proizvode iz Poglavlja I. Priloga X. Uredbe (EU) br. 142/2011 kod odobravanja objekta iz članka 30. točke 7. podtočke (c) ovoga Pravilnika - za proizvodnju proizvoda od krvi,
3. dokaze kojima potvrđuje da su ispunjeni uvjeti s obzirom na obradu prerađene hrane za kućne ljubimce postupcima sušenja ili fermentacije, u skladu sa stavkom 3. podstavkom (b) točkom (iv) Poglavlja II. Priloga XIII. Uredbe (EU) br. 142/2011 kod odobravanja objekta za proizvodnju hrane za kućne ljubimce iz članka 30. točke 11. ovoga Pravilnika,
4. dokaze kojima potvrđuje da su ispunjeni uvjeti s obzirom na korištenje alternativnih parametara pretvorbe u skladu s Odjeljkom 2. Poglavlja III. Priloga V. Uredbe (EU) br. 142/2011 kod odobravanja objekta za bioplin iz članka 30. točke 9. ovoga Pravilnika te za kompostiranje nusproizvoda iz članka 30. točke 10. ovoga Pravilnika,
5. dokaze kojima potvrđuje da su ispunjeni uvjeti s obzirom na uporabu drugih parametara prerade za prerađeni stajski gnoj, proizvode dobivene od prerađenog stajskog gnoja te guano šišmiša, u skladu s točkom (c) Odjeljka 2. Poglavlja I. Priloga XI. Uredbe (EU) br. 142/2011 kod odobravanja objekta za proizvodnju organskih gnojiva i poboljšivača tla iz članka 30. točke 12. ovog Pravilnika.

## Obveze subjekata koji posluju u odobrenim objektima

### Članak 36.

Subjekti koji posluju u odobrenim objektima te obavljaju djelatnosti iz članka 30. ovog Pravilnika, dužni su:

1. udovoljit zahtjevima propisanim Uredbom (EZ) br. 1069/2009 i Uredbom Komisije (EU) br.142/2011
2. putem računalne aplikacije Nusproizvodi potvrđivati zaprimljene pošiljke nusproizvoda i/ili dobivenih proizvoda.

## Podaci u Upisniku odobrenih objekata i promjena podataka

### Članak 37.

1. U Upisniku odobrenih objekata vode se podaci iz zahtjeva za odobravanje iz članka 31. stavka 3. ovog Pravilnika, a najmanje sljedeći podaci:
2. ime/naziv, adresa/sjedište subjekta, OIB
3. adresa odobrenog objekta
4. odobreni broj
5. odobrene djelatnosti
6. kategorija i vrsta nusproizvoda
7. Subjekt koji posluje u odobrenom objektu iz članka 30. ovoga Pravilnika mora u roku od 30 dana od nastale promjene koja se odnosi na neki od podataka stavka 1. ovoga čkanka, podnijeti Upravi zahtjev za upis promjene podataka koji se vode u Upisniku odobrenih objekata te o tome dostaviti odgovarajuće dokaze odnosno dokumentaciju. Dokaze može dostaviti u neovjerenom presliku ili neovjerenom ispisu elektroničke isprave.
8. U slučaju promjene iz stavka 1. ovog članka, kada se mijenja subjekt u poslovanju s nusproizvodima u odobrenom objektu, a nakon što subjekt u poslovanju s nusproizvodima podnese Upravi zahtjev, Uprava dostavlja nadležnom veterinarskom inspektoru Državnog inspektorata zahtjev za obavljenje pregleda predmetnog objekta. Nadležni veterinarski inspektor Državnog inspektorata nakon obavljenog pregleda dostavlja Upravi zapisnik o obavljenom pregledu temeljem kojega se postupa po zahtjevu subjekta u poslovanju s nusproizvodima.
9. Zahtjev iz stavka 2. ovoga članka sadrži najmanje sljedeće podatke:
10. ime/naziv, adresa/sjedište subjekta i OIB
11. adresa odobrenog objekta
12. odobreni broj
13. kategorija i vrsta nusproizvoda
14. opis promjene
15. zapisnik veterinarskog inspektora

## Privremeni prestanak obavljanja djelatnosti

### Članak 38.

1. U slučaju da subjekt koji posluje u odobrenom objektu privremeno obustavlja obavljanje jedne ili više odobrenih djelatnosti, dužan je u roku od 15 dana o tome obavijestiti nadležnog veterinarskog inspektora Državnog inspektorata koji je o tome dužan obavijestiti Upravu.
2. Subjekt u slučaju iz stavka 1. ovoga članka mora, najmanje 15 dana prije planiranog početka ponovnog obavljanja djelatnosti, o tome obavijestiti nadležnog veterinarskog inspektora Državnog inspektorata koji je o tome dužan obavijestiti Upravu.
3. Ukoliko obustava iz stavka 1. ovoga članka traje duže od šest mjeseci, prije ponovnog početka obavljanja djelatnosti, radi provjere ispunjavanja propisanih uvjeta veterinarski inspektor Državnog inspektorata obavlja pregled objekta te dostavlja obavijest o ponovnom početku obavljanju djelatnosti Upravi.
4. Ako se u objektu djelatnost ne obavlja duže od dvanaest mjeseci, djelatnost/objekt se, po službenoj dužnosti, briše iz Upisnika odobrenih objekata.

## Brisanje objekta ili djelatnosti u objektu iz Upisnika odobrenih objekata, na zahtjev subjekta

### Članak 39.

1. U slučaju kada ovlaštena osoba subjekta podnosi zahtjev za brisanje objekta ili djelatnosti u objektu iz Upisnika odobrenih objekata, mora dostaviti Upravi najmanje sljedeće podatke:
2. ime/naziv i adresa/sjedište subjekta, OIB
3. odobreni broj objekta
4. djelatnost/objekt koja se briše
5. adresa objekta.
6. Ovlaštena osoba subjekta mora Upravi podnijeti zahtjev iz stavka 1. ovoga članka najkasnije u roku od 12 mjeseci od dana prestanka obavljanja djelatnosti/rada objekta.
7. Po zaprimanju urednog zahtjeva iz stavka 1. ovoga članka Uprava donosi rješenje o brisanju objekta ili djelatnosti u objektu iz Upisnika odobrenih objekata.

## Privremena zabrana rada i brisanje djelatnosti/objekta iz Upisnika odobrenih objekata

### Članak 40.

1. U slučaju da veterinarski inspektor Državnog inspektorata prilikom provođenja službenih kontrola u objektu utvrdi neudovoljavanje propisanim uvjetima nedostacima kojima se ugrožava javno zdravlje i zdravlje životinja, može zabraniti obavljanje odobrene djelatnosti u objektu ili rad objekta te odrediti rok za otklanjanje nedostataka.
2. U slučaju da se utvrđeni nedostaci ne otklone u zadanom roku, odnosno ako se nedostaci uzastopno ponavljaju ili se utvrdi da se u objektu ne obavlja odobrena djelatnost duže od godine dana, veterinarski inspektor Državnog inspektorata dostavlja Upravi prijedlog za brisanje djelatnosti ili objekta iz stavka 1. ovoga članka iz Upisnika odobrenih objekata.
3. U slučaju iz stavaka 1. i 2. ovoga članka veterinarski inspektor Državnog inspektorata, u roku od 8 dana dostavlja Upravi:

a) dokumentaciju o privremenoj zabrani rada u objektu ili

b) prijedlog i dokumentaciju na temelju koje se predlaže brisanje djelatnosti ili objekta.

1. U slučajevima iz stavka 2. i stavka 3. točke b) ovoga članka Uprava donosi rješenje o brisanju objekta iz Upisnika odobrenih objekata.

# Poglavlje IV.

## DOZVOLJENA ODSTUPANJA ZA UKLANJANJE NUSPROIZVODA I/ILI DOBIVENIH PROIZVODA

## Udaljena i teško dostupna područja

### Članak 41.

(1) Udaljena područja Republike Hrvatske u skladu s člankom 19. stavkom 1. podstavkom (b) Uredbe (EZ) br. 1069/2009, jesu sljedeća područja:

a) otoci koji nisu mostom povezani s kopnom,

c) planinska područja iznad 1000 m nadmorske visine.

(2) Teško dostupna područja Republike Hrvatske u skladu s člankom 19. stavkom 1. podstavkom (c) Uredbe (EZ) br. 1069/2009 su područja koja javnim cestama i nerazvrstanim cestama nisu dostupna cestovnim prijevoznim sredstvima.

## Uklanjanjaje nusproizvoda i/ili dobivenih proizvoda uz dozvoljena odstupanja

### Članak 42.

1. Na temelju članka 19. stavka 1. točaka (a), (b), (c), (e) i (f) Uredbe (EZ) br. 1069/2009 nusproizvodi i/ili dobiveni proizvodi mogu se uklanjati u skladu s člancima 42., 43., 44. i 45. ovoga Pravilnika ukoliko su osigurani propisani uvjeti iz Odjeljka 1. Poglavlja III. Priloga VI. Uredbe (EU) br. 142/2011.
2. Prilikom zakapanja ili spaljivanja nusproizvoda i/ili dobivenih proizvoda, mora biti osigurano:
3. da je u skladu s propisima koji uređuju područje zaštite podzemnih voda,
4. pisana suglasnost vlasnika zemljišta, odnosno ugovor o najmu na rok od najmanje 5 godina, ukoliko pravna ili fizička osoba nije vlasnik zemljišta na kojem se obavlja zakapanje ili spaljivanje,
5. da su nusproizvodi zakopani dovoljno duboko da ih druge životinje ne mogu otkopati. Sloj zemlje koji ih prekriva mora iznositi najmanje 50 cm.

## Zakapanje kućnih ljubimaca

### Članak 43.

1. Subjekt koji upravlja grobljem kućnih ljubimaca odgovoran je za zakapanje tijela uginulih ili usmrćenih kućnih ljubimaca i dužan je:
2. biti registriran sukladno članku 5. točki 8. ovog Pravilnika
3. ispuniti opće uvjete propisane člankom 21., 22. i 28. Uredbe (EZ) br. 1069/2009
4. ispuniti odredbe propisa iz područja zaštite podzemnih voda i drugih relevantnih područja te biti usklađen s prostornim planom lokalne samouprave.

1. Tijelo uginulog ili usmrćenog kućnog ljubimca nakon obavljene razudbe, ukoliko je nalaz razudbe potvrdio da nema rizika za širenje bolesti koje se obavezno prijavljuju u skladu s propisima koji uređuju zaštitu zdravlja životinja, može preuzeti:
2. subjekt koji obavlja zakapanje na groblju kućnih ljubimaca
3. vlasnik kućnog ljubimca
4. Vlasnik kućnog ljubimca može zakopati tijelo uginulog ili usmrćenog kućnog ljubimca uz obavezu ispunjavanja uvjeta iz stavka 1. točaka b) i c) ovoga članka te članka 42. stavka 2. ovoga Pravilnika, u slučaju kada:
5. nema sumnje o prisutnosti bolesti koje se obavezno prijavljuju u skladu s propisima koji uređuju zaštitu zdravlja životinja
6. je vlasnik životinje ujedno i vlasnik zemljišta na kojem se obavlja zakapanje ili ima pismenu suglasnost vlasnika zemljišta ili ugovor o korištenju zemljišta na rok od najmanje 5 godina.

## Zakapanje i spaljivanje određenih nusproizvoda u udaljenim i teško dostupnim područjima

### Članak 44.

1. Zakapanje i/ili spaljivanje na licu mjesta kao način uklanjanja u udaljenim i teško dostupnim područjima iz članka 41. stavaka 1. i 2. ovoga Pravilnika može se provesti u skladu s člankom 42. stavkom 2. ovoga Pravilnika te u skladu s postupkom iz ovoga članka u slučaju sljedećih nusproizvoda:
2. čitavih tijela ili dijelova tijela, uključujući kožu, divljih životinja pri sumnji na zarazne bolesti koje se mogu prenijeti na ljude i životinje
3. čitavih tijela ili dijelova tijela uginulih životinja koje u trenutku odlaganja sadrže specificirani rizični materijal
4. materijala kategorije 2
5. materijala kategorije 3
6. U slučaju iz stavka 1. podstavka b) ovoga članka posjednik životinje je dužan obavjestiti mjesno nadležnu veterinarsku organizaciju koja ima obavezu o potrebi uklanjanja iz ovoga članka obavijestiti mjesno nadležnog veterinarskog inspektora.
7. Veterinarski inspektor zapisnikom utvrđuje činjenično stanje i rješenjem određuje lokaciju za zakapanje ili spaljivanje u skladu s propisima lokalne samouprave.
8. Veterinarski inspektor, rješenje iz stavka 3. ovog članka, dostavlja na znanje Upravi, putem elektroničke pošte, najkasnije u roku 8 dana.
9. Najveći postotak pojedine životinjske populacije koja se uklanja spaljivanjem i/ili zakapanjem u pojedinom udaljenom i teško dostupnim području ne smije prijeći postotak propisan Odjeljkom 2. Poglavlja III. Priloga VI. Uredbe (EU) br. 142/2011. u odnosu na podatak od 31. 12. prethodne godine.

## Uklanjanje na licu mjesta nusproizvoda pčelarstva

### Članak 45.

Dozvoljeno je uklanjanje pčela i nusproizvoda pčelarstva spaljivanjem ili zakapanjem na licu mjesta, u skladu sa člankom 19. stavkom 1. točkom (f) Uredbe (EZ) br. 1069/2009, pod uvjetom da su poduzete sve potrebne mjere kako bi se osiguralo da spaljivanje ili zakapanje ne ugrožava zdravlje ljudi ili životinja ili okoliš te osim ako nadležni veterinarski inspektor Državnog inspektorata takvu uporabu zabrani ili odredi druge radnje s ciljem zaštite zdravlja ljudi i životinja.

# Poglavlje V.

## DOZVOLJENA ODSTUPANJA U POSTUPANJU S NUSPROIZVODIMA

## Nanošenje određenih nusproizvoda na poljoprivredno zemljište

### Članak 46.

1. Dozvoljeno je nanošenje na poljoprivredno zemljište materijala kategorije 2 iz članka 13. točke (f) (stajski gnoj, sadržaj probavnoga trakta odvojen od probavnoga trakta, mlijeko, proizvodi na bazi mlijeka i kolostrum) i materijala kategorije 3 iz članka 14. točke (l) Uredbe (EZ) br. 1069/2009 osim u slučaju kad Uprava ili nadležni veterinarski inspektor takvu uporabu zabrani ili odredi druge radnje radi zaštite zdravlja ljudi i životinja.
2. Dozvoljeno je subjektima u poslovanju s hranom koristiti kao gnojivo ljuske od jaja iz članka 14. točke (h) Uredbe (EZ) br. 1069/2009, koje su nastale pri obavljanju njihove djelatnosti, izravno na zemljištu u svom vlasništvu, do 20 kg tjedno. Prije uporabe na zemljištu obavezni su samljeti navedeni materijal. U slučaju nanošenja na pašnjak ili livadu dužni su poštivati razdoblje čekanja od 21 dan sukladno članku 11. Uredbe (EZ) br. 1069/2009.

## Stavljanje na tržište i uporaba komposta i ostataka digestije koji nisu podvrgnuti pasterizaciji/ higijenizaciji

### Članak 47.

Objekti za bioplin i kompostane mogu stavljati na tržište na području Republike Hrvatske, radi nanošenja na poljoprivredno zemljište, kompost i ostatke digestije koji nisu podvrgnuti pasterizaciju/higijenizaciji, odnosno kojima je pretvorba nusproizvoda materijala kategorije 2 i 3 odobrena u skladu s Prilogom V. Poglavljem I. Odjeljkom 1. točkom 2. Uredbe (EU) br. 142/2011, ne dovodeći u pitanje odredbe propisa iz područja poljoprivrede, zaštite okoliša i veterinarstva te osim ako nadležni veterinarski inspektor Državnog inspektorata takvu uporabu zabrani ili odredi druge radnje s ciljem zaštite zdravlja ljudi i životinja.

## Uklanjanje na licu mjesta nusproizvoda nastalih kao posljedica kirurških zahvata ili poroda

### Članak 48.

1. Dozvoljeno je zakapanje na licu mjesta odnosno gospodarstvu podrijetla, nusproizvoda, osim materijala kategorije 1, koji nastaju kao posljedica kirurških zahvata na živim životinjama ili tijekom rođenja životinja na PG-u, u skladu s člankom 16. točkom (h) Uredbe (EZ) br. 1069/2009, ne dovodeći pri tome u pitanje odredbe propisa iz područja poljoprivrede, zaštite okoliša i veterinarstva.
2. Prilikom zakapanja nusproizvoda iz stavka 1. ovog članka moraju biti poduzete sve potrebne mjere kako bi se osiguralo da zakapanje ne ugrožava zdravlje ljudi ili životinja ili okoliš te se može provesti osim ako Uprava ili nadležni veterinarski inspektor Državnog inspektorata takvu uporabu zabrani ili odredi druge radnje s ciljem zaštite zdravlja ljudi i životinja.

## Stavljanje na tržište i uporaba vune

### Članak 49.

Dozvoljeno je na području Republike Hrvatske stavljati na tržište neobrađenu vunu i dlaku, s PGa ili iz objekata koji su registrirani u skladu s odredbama ovog Pravilnika, u skladu s točkom B. poglavlja VII. Priloga XIII. Uredbe (EU) br. 142/2011, za zagrtanje biljaka, malčiranje ili za uporabu kao izolacijski materijal u graditeljstvu, osim ako Uprava ili nadležni veterinarski inspektor Državnog inspektorata takvu uporabu zabrani ili odredi druge radnje radi zaštite zdravlja ljudi i životinja. PG ili objekt podrijetla mora voditi evidencije o primateljima i količinama otpremljene vune ili dlake.

## Određeni materijal kategorije 3 kao hrana za kućne ljubimce

### Članak 50.

Odstupajući od članaka 14. Uredbe (EZ) br. 1069/2009, a sukladno članku 16. točkom (g) Uredbe (EZ) br. 1069/2009, za hranu za kućne ljubimce mogu se koristiti nusproizvodi životinjskog podrijetla materijala kategorije 3 iz članka 10. točke (f) i točke (g) Uredbe (EZ) br. 1069/2009: bivša hrana životinjskog podrijetla i bivša hrana za životinje životinjskog podrijetla, pod uvjetom da je osigurana sljedivost te da predmetni nusproizvodi ne predstavljaju rizik za zdravlje životinja.

## Komercijalni dokument

### Članak 51.

1. Komercijalni dokument koji prati pošiljke nusproizvoda i/ili dobivenih proizvoda na teritoriju Republike Hrvatske ispisuje prijevoznik nusproizvoda iz aplikacije Nusproizvodi.
2. Prijevoznik nusproizvoda u smislu stavka 1. ovog članka je:
3. subjekt u poslovanju s nusproizvodima registriran za djelatnosti iz članka 5. ovoga Pravilnika.
4. subjekt u poslovanju s nusproizvodima koji posluje u objektu odobrenom za djelatnosti iz članka 30. ovog Pravilnika.
5. subjekt u poslovanju s hranom iz članka 6. stavak 5. i stavak 6. ovog Pravilnika.
6. Uprava će subjektima iz stavka 2. točaka a) i b) ovoga članka, uz rješenje o registraciji ili odobravanju, kako je primjenjivo, izdati pristupne podatke za aplikaciju Nusproizvodi.
7. Subjekti iz stavka 2. točke c) ovoga članka, dužni su od Uprave zatražiti pristupne podatke za aplikaciju Nusproizvodi.
8. Ako u pojedinim slučajevima nije omogućen ispis iz računalne aplikacije nadležnog tijela, dozvoljeno je na području Republike Hrvatske koristiti model komercijalnog dokumenta koji je različit od modela definiranog Prilogom VIII. Poglavljem III. stavkom 6. Uredbe (EU) br. 142/2011, a koji sadrži najmanje podatke koji su propisani točkom (f) Poglavlja III. Priloga VIII. Uredbe (EU) br. 142/2011.

## Prijevoz bez komercijalnog dokumenta

### Članak 52.

1. Dozvoljen je prijevoz stajskog gnoja bez komercijalnog dokumenta ili zdravstvenog certifikata isključivo:
2. između dviju točaka koje se nalaze na istom PG-u na kojem je stajski gnoj nastao
3. od PG-a gdje nastaje stajski gnoj do korisnika toga gnoja unutar Republike Hrvatske za uporabu na poljoprivrednom zemljištu, osim ako nadležni veterinarski inspektor Državnog inspektorata takvu uporabu zabrani ili odredi druge radnje radi zaštite zdravlja ljudi i životinja.
4. PG podrijetla stajskog gnoja iz stavka 1. ovog članka mora voditi evidencije o primateljima i količinama otpremljenog stajskog gnoja.
5. Dozvoljen je prijevoz bez komercijalnog dokumenta, na području Republike Hrvatske, ostataka digestije (digestata) iz bioplinskog postrojenja na poljoprivredno zemljište, uz osiguranje sljedivosti.

# Poglavlje VI.

## PRIJELAZNE I ZAVRŠNE ODREDBE

### Članak 53.

1. Rješenja o registraciji izdana subjektima do stupanja na snagu ovoga Pravilnika kao krajnjim korisnicima nusproizvoda, prijevoznicima i/ili sakupljačima nusproizvoda, ostaju na snazi do isteka roka na koji su izdana, a po njihovom isteku, subjekti su se dužni uskladiti s odredbama ovog Pravilnika.
2. Uprava će po službenoj dužnosti, nakon isteka roka važenja dosadašnjih rješenja, iz Upisnika registriranih objekata i subjekata, brisati subjekte koji su prije stupanja na snagu ovoga Pravilnika upisani kao prijevoznici i sakupljaći nusproizvoda, ukoliko se radi o subjektima koji su ujedno registrirani u skladu s člankom 5. ili odobreni u skladu s člankom 30. ovoga Pravilnika te ako se radi o subjektima koji za vlastite potrebe prevoze nusproizvode kategorije 3 koji su nastali u objektu registriranom ili odobrenom u skladu s propisima o hrani.

1. Uprava će po službenoj dužnosti brisati iz Upisnika odobrenih objekata, objekte koji temeljem odredbi ovoga Pravilnika podliježu registraciji, a rješenjem nadležnog tijela su upisani u Upisnik odobrenih objekata te ih upisati u Upisnik registriranih objekata i subjekata.
2. Subjekti koji na dan stupanja na snagu ovog Pravilnika obavljaju djelatnosti iz članka 5. ovoga Pravilnika i nisu registrirani pri Upravi, moraju podnijeti zahtjev za registraciju u skladu s člankom 7. stavkom 2. ovoga Pravilnika najkasnije u roku 6 mjeseci od dana njegovog stupanja na snagu.
3. Subjekti koji na dan stupanja na snagu ovog Pravilnika obavljaju djelatnosti iz članka 30. ovoga Pravilnika i nisu odobreni pri Upravi, moraju podnijeti zahtjev za odobravanje u skladu s člankom 31. ovoga Pravilnika najkasnije u roku 6 mjeseci od dana njegovog stupanja na snagu.
4. Postupci odobravanja i registracije subjekata i objekata započeti prije stupanja na snagu ovoga Pravilnika, dovršit će se u skladu s ovim Pravilnikom.

### Članak 54.

Stupanjem na snagu ovoga Pravilnika prestaje važiti Pravilnik o registraciji subjekata i odobravanju objekata u kojima posluju subjekti u poslovanju s nusproizvodima životinjskog podrijetla koji nisu za prehranu ljudi (»Narodne novine«, broj 20/10).

### Članak 55.

Ovaj Pravilnik stupa na snagu osmoga dana od dana objave u „Narodnim novinama“.

Klasa:

Urbroj:

Zagreb,

 **MINISTRICA POLJOPRIVREDE**

 **Marija Vučković**